[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.7.28.

COM(2009) 389 végleges

2009/0109 (COD)

Javaslat

A TANÁCS HATÁROZATA

az Európai Szén- és Acélközösség és a Svájci Államszövetség közötti megállapodások hatályon kívül helyezéséről

INDOKOLÁS

Az Európai Szén- és Acélközösség (ESZAK) megszűnt az azt létrehozó szerződés 2002. július 23-i lejártával. Az ESZAK számos nemzetközi megállapodást kötött harmadik országokkal, így Svájccal is. Ezen megállapodások nem rendelkeznek a szóban forgó szerződés lejártának eshetőségéről.

Az ESZAK-ot létrehozó szerződés 71. cikkének (1) bekezdése szerint a tagállamok kötik az ESZAK és a harmadik országok közötti kereskedelmi megállapodásokat. A tagállamok kormányainak a Tanács keretében ülésező képviselői ezért döntöttek arról, hogy az ESZAK-Szerződés lejártával 2002. július 24-től az Európai Közösségre (EK) szállnak át az ESZAK által harmadik országokkal kötött nemzetközi megállapodásokból származó jogok és kötelezettségek; a Tanács úgy határozott, hogy ezeket a jogokat és kötelezettségeket az Európai Közösség veszi át[1]. Azóta ezeket a nemzetközi megállapodásokat az EK-Szerződés szabályozza.

Röviddel e határozatokat megelőzően a tagállamok kormányainak a Tanács keretében ülésező képviselői már döntöttek a szén- és acélszállításra vonatkozó közvetlen nemzetközi vasúti díjak bevezetéséről szóló 1955. március 21-i megállapodás[2] megszűnéséről, és a Bizottság felmondta a Svájc területén áthaladó szén- és acélszállításra vonatkozó közvetlen nemzetközi vasúti díjak bevezetéséről szóló 1956. július 28-i megállapodást[3].

A Közösség és Svájc szakértői 2003. április 30-i jelentésükben arra a következtetésre jutottak, hogy az ESZAK és Svájc közötti többi megállapodás (különösen az ESZAK és Svájc közötti 1972. július 22-i szabadkereskedelmi megállapodás[4]) szintén elvesztette létjogosultságát. Az Európai Közösségek és Svájc közötti kapcsolatokban a szén- és az acélágazatban valójában csak illetékességi okokból jöttek létre párhuzamos megállapodások.

Bár az ESZAK és Svájc közötti megállapodás és az EK és Svájc által ezzel párhuzamosan megkötött szabadkereskedelmi megállapodás különösen a felügyeleti intézkedések tekintetében különbözik egymástól, ezek a részletkérdéseket érintő különbségek nem indokolják az ESZAK-megállapodás fenntartását. Ezenkívül az érintett rendelkezéseket már hosszú ideje nem alkalmazzák. A szén- és acéltermékekre vonatkozó külön szabályozás fenntartása nem járna pótlólagos előnnyel. Az ESZAK és Svájc közötti megállapodás hatályon kívül helyezését követően az EK és Svájc közötti szabadkereskedelmi megállapodás rendelkezései alkalmazandóak automatikusan az érintett termékekre, különösen a vámkedvezmények és a felügyeleti intézkedések tekintetében.

Svájc emiatt javasolta Svájc Európai Közösségek mellé akkreditált képviseletének 2004. november 10-i szóbeli jegyzéke útján az ESZAK és Svájc közötti összes, még hatályos megállapodás kölcsönös egyetértés alapján történő hatályon kívül helyezését, melyek a Főhatóság és a Svájci Államszövetség közötti 1956. május 7-i konzultációs megállapodás[5], az ESZAK-termékek szabad kereskedelméről szóló 1972. július 22-i megállapodás, ez utóbbi megállapodás Liechtensteinre való érvényességéről szóló kiegészítő megállapodás[6], valamint az Európai Unió bővítéseit követő összes módosítás. Kívánatos e megállapodásokat egyidőben hatályon kívül helyezni az ezen szóbeli jegyzékben előirányzott eljárás szerint.

Az ESZAK és Svájc közötti megállapodások hatályon kívül helyezése részét képezi a közösségi jogszabályok javítására irányuló intézkedéseknek. A jobb szabályozást célzó cselekvési terv keretében létrehozott eljárások és intézkedések a meglévő jogszabályok egyszerűsítését szolgálják, amihez többek között szükséges a közösségi jogi vívmányok egészének értékelése, melynek célja biztosítani a közösségi jogszabályok érthetőségét és naprakésszé tételét.

Az Európai Közösséget létrehozó szerződés kifejezetten nem határoz meg belső eljárásokat egy nemzetközi megállapodás hatályon kívül helyezése esetére. Egy nemzetközi megállapodás kölcsönös egyetértés alapján történő hatályon kívül helyezése azonban egy megállapodás módosításához hasonlítható.

2009/0109 (COD)

Javaslat

A TANÁCS HATÁROZATA

az Európai Szén- és Acélközösség és a Svájci Államszövetség közötti megállapodások hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikke (3) bekezdésének első mondatával,

tekintettel a Bizottság javaslatára[7],

mivel:

1. Az Európai Szén- és Acélközösséget létrehozó szerződés 97. cikke szerint a szerződés 2002. július 23-án lejárt.

2. Az Európai Közösségek tagállamai kormányainak a Tanács keretében ülésező képviselői 2002. július 19-i 2002/595/EK határozata[8] szerint az Európai Szén- és Acélközösség harmadik országokkal kötött nemzetközi megállapodásaiból származó jogok és kötelezettségek az Európai Közösségre szállnak át. A Tanács 2002. július 19-i 2002/596/EK határozatával[9] a Közösség átvette az ezekből a megállapodásokból származó jogokat és kötelezettségeket.

3. Az ESZAK-Szerződés lejárta óta már nem indokolt a szén- és acéltermékekre vonatkozó külön szabályozás fenntartása.

4. Az Európai Szén- és Acélközösség és a Svájci Államszövetség közötti nemzetközi megállapodások hatályon kívül helyezése részét képezi a jogszabályok javítására irányuló intézkedéseknek,

A KÖVETKEZŐKÉPPEN HATÁROZOTT:

1. cikk

Kölcsönös egyetértés alapján az Európai Szén- és Acélközösség és a Svájci Államszövetség közötti következő megállapodások hatályukat vesztik:

1. Az Európai Szén- és Acélközösség Főhatósága és a Svájci Államszövetség közötti 1956. május 7-i konzultációs megállapodás[10],

2. Az Európai Szén- és Acélközösség tagállamai és a Svájci Államszövetség közötti 1972. július 22-i megállapodás[11],

3. Az Európai Szén- és Acélközösség tagállamai és a Svájci Államszövetség között létrejött megállapodásnak a Liechtensteini Hercegségre való érvényességéről szóló, 1972. július 22-i kiegészítő megállapodás[12],

és az ezekhez kapcsolódó valamennyi, pót- és kiegészítő megállapodás és jegyzőkönyv.

2. cikk

A Bizottságot felhatalmazzák arra, hogy válaszolja meg Svájcnak az Európai Közösségek mellé akkreditált képviseletének 2004. november 10-én kelt szóbeli jegyzékét a mellékletben található szóbeli jegyzékkel.

Kelt Brüsszelben, -án/-én.

a Tanács részéről

az elnök

MELLÉKLET

Szóbeli jegyzék

Az Európai Közösségek Bizottsága tisztelettel igazolja Svájcnak az Európai Közösségek mellé akkreditált képviseletének 2004. november 10-én kelt, a Svájci Államszövetség és az Európai Szén- és Acélközösség közötti több megállapodás hatályon kívül helyezéséről szóló jegyzéke vételét, melynek tartalma a következő:

„Svájcnak az Európai Közösségek mellé akkreditált képviselete tisztelettel a következőkről tájékoztatja az Európai Közösségek Bizottságát az Európai Szén- és Acélközösség Főhatósága és a Svájci Államszövetség közötti 1956. május 7-i konzultációs megállapodás, az Európai Szén- és Acélközösség tagállamai és a Svájci Államszövetség közötti 1972. július 22-i megállapodás, és az ezekhez kapcsolódó összes pótmegállapodás alapján:

Az Európai Unió Tanácsa 2002. július 19-én arról határozott, hogy az Európai Szén- és Acélközösség (ESZAK) által megkötött nemzetközi megállapodásokból származó jogok és kötelezettségek az Európai Közösségre szállnak át. Mivel az ESZAK 2002. július 23-án megszűnt, az előbbi és a Svájci Államszövetség közötti megállapodások rendelkezései elvesztették gyakorlati jelentőségüket. A Képviselet tisztelettel javasolja a Bizottságnak a szerződések jogáról szóló bécsi egyezmény 54. cikkének b) pontja szerint a következő megállapodások kölcsönös egyetértés alapján történő hatályon kívül helyezését:

- A Svájci Államszövetség és az Európai Szén- és Acélközösség Főhatósága közötti 1956. május 7-i konzultációs megállapodás,

- A Svájci Államszövetség és az Európai Szén- és Acélközösség tagállamai közötti 1972. július 22-i megállapodás,

- a Görög Köztársaságnak a Közösséghez való csatlakozását követően a Svájci Államszövetség és az Európai Szén- és Acélközösség közötti megállapodáshoz csatolt 1980. július 17-i kiegészítő jegyzőkönyv,

- A Svájci Államszövetség és az Európai Szén- és Acélközösség tagállamai között létrejött megállapodásnak a Liechtensteini Hercegségre való érvényességéről szóló, 1972. július 22-i kiegészítő megállapodás (záróokmánnyal és nyilatkozatokkal),

- A Görög Köztársaságnak a Közösséghez való csatlakozását követően a Svájci Államszövetség és az Európai Szén- és Acélközösség tagállamai között létrejött megállapodásnak a Liechtensteini Hercegségre való érvényességéről szóló kiegészítő megállapodáshoz csatolt 1980. július 17-i kiegészítő jegyzőkönyv,

- A harmonizált áruleíró és kódrendszer hatályba lépését követően a Svájci Államszövetség és az Európai Szén- és Acélközösség tagállamai között létrejött megállapodáshoz csatolt kiegészítő jegyzőkönyv,

- A harmonizált áruleíró és kódrendszer hatályba lépését követően a Svájci Államszövetség és az Európai Szén- és Acélközösség tagállamai között létrejött megállapodásnak a Liechtensteini Hercegségre való érvényességéről szóló kiegészítő megállapodáshoz csatolt pótjegyzőkönyv,

- A Spanyol Királyságnak és a Portugál Köztársaságnak a Közösséghez való csatlakozását követően a Svájci Államszövetség és az Európai Szén- és Acélközösség tagállamai közötti megállapodáshoz csatolt kiegészítő jegyzőkönyv,

- A Spanyol Királyságnak és a Portugál Köztársaságnak a Közösséghez való csatlakozását követően a Svájci Államszövetség és az Európai Szén- és Acélközösség tagállamai közötti megállapodáshoz csatolt második kiegészítő jegyzőkönyv,

- A Spanyol Királyságnak és a Portugál Köztársaságnak a Közösséghez való csatlakozását követően a Svájci Államszövetség és az Európai Szén- és Acélközösség tagállamai között létrejött megállapodásnak a Liechtensteini Hercegségre való érvényességéről szóló kiegészítő megállapodáshoz csatolt pótjegyzőkönyv,

és az ezekhez kapcsolódó valamennyi pót- és kiegészítő megállapodás.

Amennyiben a Bizottság egyetért ezzel a javaslattal, a Képviselet tisztelettel javasolja, hogy ez a jegyzék és a Bizottság válasza képezi az említett megállapodásokat hatályon kívül helyező megállapodást, mely a Közösség válaszáról történő értesítést követő napon lép hatályba.”

A Bizottság tisztelettel tájékoztatja a Képviseletet arról, hogy a Tanács [dátum]-i határozata alapján az Európai Közösség nevében egyetért a fent említett megállapodások hatályon kívül helyezéséről szóló javaslattal.

A Képviselet javaslata és ez a jegyzék képezi az említett megállapodások hatályon kívül helyezéséről szóló megállapodást, mely az e válaszról történő értesítést követő napon lép hatályba.

A Liechtensteini Hercegséget tájékoztatják e megállapodások hatályon kívül helyezéséről.

A Bizottság megragadja ezt az alkalmat, hogy a Képviselet iránt kifejezésre juttassa mély nagyrabecsülését.

Brüsszel, [dátum]

[1] 2002. július 19-i 2002/595/EK és 2002/596/EK határozatok (HL L 194., 2002.7.23., 35. és 36. o.).

[2] 2001/764/ESZAK határozat, 2001. október 23. (HL L 288., 2001.11.1., 38.o.).

[3] 2002/275/ESZAK határozat, 2002. április 12., (HL L 96., 2002.4.13., 27.o.).

[4] HL L 350., 1973.12.19., 13. o.

[5] HL L 7., 1957.2.21., 85.o.

[6] HL L 350., 1973.12.19., 29. o.

[7] HL C , , . o.

[8] HL L 194., 2002.7.23., 35. o.

[9] HL L 194., 2002.7.23., 36. o.

[10] HL L 7., 1957.2.21., 85. o.

[11] HL L 350., 1973.12.19., 13. o.

[12] HL L 350., 1973.12.19., 29. o.